b'\n_START_ARTICLE_\nManliherica M1890 (karabinka)\n_START_SECTION_\nRazvoj\n_START_PARAGRAPH_\nOb uvedbi pu\xc5\xa1k Mannlicher M1886 in M1888 v redno oboro\xc5\xbeitev Avstro-ogrske vojske je tudi konjenica pri\xc4\x8dela eksperimente z 8-mm kratkocevnimi manlihericami enakega mehanizma (M88). Konjeni\xc5\xa1ki in\xc5\xa1pektor z njimi ni bil zadovoljen zaradi njihove te\xc5\xbee in jih je zavrnil. Leta 1889 je bila masa zmanj\xc5\xa1ana na 3,4 kg in pri\xc4\x8deli so se testi. V \xc5\xa1tiri konjeni\xc5\xa1ke polke jih je bilo razdeljenih skupno \xc5\xa1tirideset. Okoli istega \xc4\x8dasa je Ferdinand Mannlicher predstavil \xc5\xa1e svoj novi izum, ki je bil po te\xc5\xbei primerljiv s tistim, ki so ga \xc5\xbee testirali. Glavna prednost novega izuma je bila ta, da je uporabljal trdnej\xc5\xa1i zaklep, ki se ni zaklenil v spodnji del zaklepi\xc5\xa1\xc4\x8da, ampak v del zaklepi\xc5\xa1\xc4\x8da, ki je neposredno za cevjo. Ta zaklep je omogo\xc4\x8dal varnej\xc5\xa1e streljanje in omogo\xc4\x8dal uporabo mo\xc4\x8dnej\xc5\xa1ega naboja. Po prestanih testih je ta karabinka 20. decembra 1890 postala glavno oro\xc5\xbeje avstro-ogrske konjenice.'